Szentendre Város Önkormányzat Képviselő-testületének 
11/2009. (II.18.) Önk. sz. rendelete 
a közterület-használat rendjének szabályozásáról szóló 13/2005. (IV.15.) Önk. sz. rendelet módosításáról  
Szentendre Város Önkormányzat Képviselő-testülete a helyi önkormányzatokról szóló, többször módosított 1990. évi LXV. törvény 16. § (1) bekezdésében biztosított jogkörében eljárva a közterület-használat rendjének szabályozásáról szóló 13/2005. (IV.15.) Önk. sz. rendeletet (továbbiakban: R.) az alábbiak szerint módosítja:

1. §

A R. 1. § (1) és (2) bekezdéseinek helyébe az alábbi bekezdések lépnek:
(1) „A közhasználatra szolgáló, minden olyan Szentendre Város Önkormányzata tulajdonában álló területre, melyet rendeltetésének megfelelően bárki használhat, ideértve a közterületnek közútként, vagy közparkolóként szolgáló részeit is. (Pl. közút, járda, tér, közpark, játszótér, zöldterület, kapualj, lépcső stb.). 

(2) Építmények közterületről látható homlokzatára.”
2. §

A R. 2. §-a helyébe az alábbi § lép:

(1) „A közterületet rendeltetésétől eltérően használni közterület-használati engedély birtokában lehet (továbbiakban: közterület-használat).

(2) A közterület-használati engedély kiadására irányuló eljárás önkormányzati hatósági ügy. Az első fokú eljárás lefolytatása Szentendre Város Polgármesterének (továbbiakban: Polgármester) hatáskörébe tartozik. A Polgármester illetékessége Szentendre Város közigazgatási területére terjed ki. Az eljárás lefolytatására a közigazgatási hatósági eljárás és szolgáltatás általános szabályairól szóló 2004. évi CXL. törvény (továbbiakban: Ket.) rendelkezéseit kell alkalmazni.
(3)       Építési engedélyhez kötött közterület-használat esetében a közterület-használati engedély az építési engedélyben foglalt feltételekkel, legkorábban az építési engedély jogerőre emelkedésének napjától adható ki.
(4) Nem adható ki közterület-használati engedély:
(a) a gépjárművek várakozóhelyéül (parkoló) szolgáló közterületekre olyan célra, amely a parkolási lehetőséget korlátozza, csökkenti, akadályozza, kivéve az alkalmi vásár tartását, fenyőfa árusítást, valamint a vendéglátóhely előkerteket, és a vendéglátást kiegészítő berendezések kihelyezését az előkertekbe,

(b) zöldfelületre, ha a tervezett használat az ott lévő növényállományt maradandóan károsítja, kivéve a területükön húzódó közművek javításához, létesítéséhez, fenntartásához nélkülözhetetlen munkálatokat,

(c) a közlekedés biztonságát veszélyeztető berendezések, anyagok elhelyezésére,

(d) zajos, bűzös, tűz- és robbanásveszélyes tevékenység gyakorlására (kivéve engedélyezett tűzijáték), 

(e) szexuális termékek bemutatására és értékesítésére,

(f) sátorgarázs létesítésére,

(g) teher- és különleges gépjárművek (kamionok), valamint ezek vontatmányainak elhelyezésére,

(h) reklámhordozó céllal elhelyezett, vagy reklám közzététele céljából egyéb eszközzel felszerelt járművekre. (Az e pontban részletezett tilalom nem terjed ki a műszaki meghibásodás, baleset miatt üzemképtelenné vált járműre, a meghibásodástól számított 48 óra időtartamra.)

(5)
A 2. § (3) bekezdésében foglaltakon túl a belvárosban nem adható ki közterület-használati engedély a következő célokra:

a) belvárosban áru- és göngyölegtárolás céljára, ömlesztett anyag tárolására;

b) gépjárműből és lakókocsiból történő árusításra, szolgáltatásra,

c) alkalmi árusításra, kivéve a külön jogszabályban foglaltak alapján alkalmi vásárként nyilvántartásba vett területeket,

d) idényjellegű helyfoglalásra (gyümölcs, zöldség, virág árusítását kivételével) – a külön erre a célra a képviselő-testület által meghirdetett területeket és időtartamokat kivéve;

e) árusító pavilon felállítására – a külön erre a célra, képviselő-testület által meghirdetett területeket és időtartamokat kivéve, valamint városi rendezvény tartása esetén;

f) június 1-től augusztus 31-ig építőanyag és építési törmelék tárolására baleset-, vagy életveszélyt elhárító munka kivételével,

g)
Fő téren lépcsőre történő kirakodással, vagy mozgatható állvány, regálé kihelyezésével történő árubemutatásra, megállító-tábla elhelyezésére – a városi rendezvények kivételével 
h)
a gazdasági reklámtevékenységről szóló külön törvényben meghatározott gazdasági reklámot – kivéve a saját logót – mutató védőtetőre, előtetőre és üzleti ernyőszerkezetre.

(6)
A parkolóhelyeket elfoglaló közterületekre közterület-használati engedély csak a parkolókat üzemeltető cég (szervezet) előzetes írásbeli hozzájáruló nyilatkozata alapján adható ki, kivéve azokat az eseteket, amelyekről Szentendre Város Önkormányzata és Üzemeltető a köztük létrejött szerződésben megállapodtak. Üzemeltető a fizető parkolóhelyeket parkolástól eltérő célra kizárólag Szentendre Város Önkormányzatának írásbeli engedélyével hasznosíthatja.
(7)
A város területén kizárólagos joggal taxiállomás létesítésre közterület-használati engedély nem adható ki. A taxiállomásokat minden taxis alanyi jogon, érkezési sorrendben, a közúti közlekedés szabályainak (KRESZ) előírásait betartva használhatja.

(8) 
Az érvényes műszaki engedéllyel nem rendelkező személygépkocsik parkolóban történő tárolására maximum 3 hónap időtartamra adható ki közterület-használati engedély.

(9) 
A (3) bekezdés g) pontjában foglalt tilalom alá tartozó járműveket a közterület-felügyelet elszállíttathatja, a tulajdonos, az üzembentartó költségére és veszélyére, az őrzéssel megbízott szerv által megállapított díjfizetési kötelezettség mellett.

(10) 
Nem adható ki közterület-használati engedély annak, akinek Szentendre Város Önkormányzatával szemben lejárt határidejű tartozása van (közterület-használati díj, helyi adó, gépjármű adó, bérleti díj, bírság stb.)

(11)  a) Tilos a felhajtói tevékenység, azaz olyan módon áru vásárlására, szolgáltatás   igénybevételére  késztetni járókelőt, hogy ő útjának megváltoztatására, kitérésre, megállásra kényszerüljön.  
b) Tilos olyan módon áru vásárlására, szolgáltatás igénybevételére késztetni járókelőt, hogy ennek céljából az árus, szolgáltatást nyújtó őt megérinti, hangos szóval leszólítja.  

c)  Tilos a Szentendre Város Önkormányzat tulajdonában álló közterületeken engedély nélkül, másokat zavaró módon különböző szolgáltatásokat nyújtani, árusítani, osztogatni (pl.: piros lámpánál történő autóablak-tisztítás, hírlapárusítás, szórólaposztás, ajándéktárgyak árusítása stb.)

d)  Tilos Szentendre Város Önkormányzat tulajdonában álló közterületeken 6 óra és 22 óra között kolduló, kéregető tevékenységet folytatni.”
3. §

(1) A R. 3. §-át megelőző alcím helyébe az alábbi szöveg lép:

„A közterület-használati engedély”
(2) A R. 3. § (1) bekezdésének c) pontjából törlődik a „(4/1997. (I. 22.) Korm. rendelet 9. § (1) bekezdés)” szövegrész, és a bekezdés első mondata helyébe az alábbi szöveg lép:

„(1)
Közterület-használati engedélyt kell kérni:”
(3) A R. 3. § (2)-(7) bekezdései helyébe az alábbi bekezdések lépnek:
„(2)
Árubemutatásra és üzlet előtti kitelepülésre csak annak az üzemeltetőnek (bérlőnek, használónak) adható ki közterület-használati engedély, aki érvényes működési engedéllyel rendelkezik az árubemutatásban, vagy kitelepülésben érintett üzlethelyiségre.

(3)
Amennyiben a kereskedő a belvárosban az üzletet tartalmazó épületnek (építménynek), az üzlet bejáratával érintkező közterületet kívánja használni

a)  ajtószárnyon, ablakszárnyon, azokra szerelt zsalun, rácson, lépcsőn történő árubemutatás esetén az üzletenként összesen 4 m2-t meghaladó felületű, de az üzlethez tartozó az ajtónyílás(ok) és ablaknyílás(ok) összfelületét meg nem haladó árubemutatás,
b) mozgatható állvánnyal, regáléval történő árubemutatás esetén a 16. § 5. pontjában meghatározott méretek bármelyik paraméterének túllépése esetén, vagy az attól eltérő speciális formájú eszköz kihelyezése esetén

c) Fő téren történő árubemutatás 
esetén csak a Pénzügyi, Költségvetési, Vagyongazdálkodási és EU Bizottság, a Kulturális Oktatási és Kisebbségi Bizottság, a Pénzügyi Ellenőrző Bizottság elnöke, vagy annak akadályoztatása esetén az általuk delegált tag, az Alpolgármester valamint az Ipartestületek Országos Szövetsége Szentendrei Szervezete által delegált 1 fő (továbbiakban: ad hoc bizottság) által zsűrizett módon végezhet árubemutatást.

A zsűrizés elektronikus úton történik. Az ad hoc bizottság tagjai szavazataikat az elektronikus úton megküldött dokumentumok alapján 8 napon belül elektronikus úton küldik meg. Amennyiben az ad hoc bizottság valamely tagja 8 napon belül nem válaszol, hozzájárulását megadottnak kell tekinteni.
(4)
A (3) bekezdés a), b) és c) pontjai esetében közterületre kizárólag az ad hoc bizottság által a (3) bekezdés szerint jóváhagyott termékek helyezhetők ki.
(5)
Városnéző, lassú jármű (járműszerelvény), továbbá állati erővel hajtott jármű üzemeltetésére és állomáshelyének igénybevételére közterület-használati engedély csak a Városüzemeltetési, Környezet- és Műemlékvédelmi Bizottság engedélyező határozata alapján, az abban meghatározott feltételekkel adható ki.

(6)
Nem kell közterület-használati engedélyt kérni:

a) a közút (járda) építésével, javításával, fenntartásával kapcsolatban a közút (járda) területének 72 órai időtartamot meg nem haladó elfoglalásához,

b) az úttartozékok és közúti közlekedés irányításának céljára szolgáló berendezések elhelyezéséhez,

c) a közterületen, illetőleg az alatt, vagy felett elhelyezett közművek előre nem tervezhető, halasztást nem tűrő üzemzavar- és hibaelhárítási munkáihoz,

d) magánszemélyek számára konténerek 24 óránál rövidebb időtartamra való elhelyezéséhez, illetve lerakásához, ha a tevékenység a forgalmat, közlekedést nem akadályozza.

(7) 
A közterület-használati engedély határozott időre, de maximum egy évre adható ki, kivéve pályázat esetén, ha a pályázati kiírás ennél hosszabb időtartamot tartalmaz.”
4. §

(1) 
A R. 6. §-át megelőző alcím helyébe az alábbi szöveg lép:

„A közterület-használati engedély kiadására irányuló eljárás”
(2) 
A R. 6. §-sa helyébe az alábbi § lép:
„(1) 
A közterület-használati engedély kiadására irányuló kérelmet Szentendre Város Önkormányzat Polgármesteri Hivatalában kell benyújtani.
(2) 
A közút területének közlekedésre szolgáló részét érintő közterület-használati engedély kiadásához az illetékes közút kezelőjének és a rendőrségnek a szakhatósági hozzájárulása szükséges.

(3) 
Közterületen folytatni kívánt élelmiszer-kereskedelmi, vendéglátó-ipari tevékenység esetén a közterület-használati engedély kiadására irányuló eljárás során az Állami Népegészségügyi és Tisztiorvosi Szolgálat (továbbiakban: ÁNTSZ) illetékes kistérségi intézete szakhatóságként jár el.
(4) 
A kérelem hiánytalan benyújtását követően az eljáró hatóság az e rendeletben meghatározott esetekben megkeresi az érintett szakhatóságokat. A szakhatósági hozzájárulások megadását követően a Polgármester határozattal dönt a közterület-használat engedélyezéséről, a közterület-használat feltételeiről valamint Közterület-használat díjáról.
(5) 
Amennyiben a kérelmező hitelt érdemlően igazolja a közterület-használati díj megfizetését, a Hivatal közterület-használati engedélyt bocsát ki a részére, mely tartalmazza a jogosult nevét, székhelyét, a közterület-használat helyét, időtartamát és helyszínrajzon pontosan megjelölve, vagy egyéb más módon egyértelműen körülírva az engedéllyel használható közterület meghatározását.
(6)
A közterület-használati engedélyt a jogosult köteles a közterület-használat során magánál tartani és a Hivatal vagy a Közterület-felügyelet ellenőrzése során felmutatni.

(7)
A közterület-használati engedély jogosultja köteles az ellenőrzés során az ellenőrző hatósággal közreműködni.
(8)
A közterület-használati engedély jogosultja kizárólag az engedélyben meghatározott módon, az engedélyező határozatban meghatározott feltételek teljesítésével használhatja a közterületet”
5. §

(1) 
A R. 7. §-át megelőző alcím helyébe az alábbi szöveg lép:

„A közterület-használati engedély iránti kérelem”
(2) 
A R. 7. §-a helyébe az alábbi § lép:

„(1)
A közterület-használati engedélyt annak kell kiadni, aki a közterületet használni kívánja.

(2)
Ha a közterület-használat ideiglenes jellegű használata építési munka végzésével kapcsolatos állvány, építőanyag, stb. elhelyezése céljából szükséges, a közterület-használati engedély az ingatlan tulajdonosának vagy az építtetőnek adható ki.
(3)
Az engedély iránti kérelemnek tartalmaznia kell:

a) A kérelmező nevét és lakó-, szék-, és/vagy telephelyének címét.

b) A közterület-használat célját és időtartamát.

c) A közterület-használat helyének, módjának és mértékének pontos meghatározását és helyszínrajzát. 

d) Vendéglátást kiegészítő berendezések kihelyezése iránti kérelem esetén a berendezés 1:20 méretarányú fotóját. 

e) A közterületen folytatni kívánt tevékenység gyakorlására jogosító okirat (pl. működési engedély, vállalkozói igazolvány stb.) számát.
(4)
A közterület-használati engedély iránti kérelemhez be kell mutatni a közterületen folytatni kívánt tevékenység gyakorlására jogosító okiratot.”
6. §

(1) 

A R. 8. §-át megelőző alcím helyébe az alábbi szöveg lép:

„A közterület-használati engedély kiadása”
(2) 
A R. 8. §-a helyébe az alábbi § lép:

„A közterület-használati engedély iránt előterjesztett kérelmek elbírálásánál figyelembe kell venni a városrendezési, műemlékvédelmi, városképi, esztétikai, közegészségügyi és közlekedésrendészeti, valamint közrendi, közbiztonsági, köznyugalmi szempontokat, illetőleg előírásokat. 

(2) 
A közterület használatára engedély csak az alábbi feltételekkel adható ki:

a) Építési munkánál az építtető vállalja sitt, építési és egyéb törmelék napi elszállítását, a „szóródó” anyagok kaloda közötti tárolását és szükség szerinti letakarását, az építési terület környékének állandó és folyamatos tisztántartását, valamint a belvárosban a közterületi burkolat fóliás takarását az építési munkálatok ideje alatt.

b) Kerthelyiség vagy vendéglátó terasz esetén a járda, egyirányú forgalmú, vagy a forgalom elől elzárt területen minimum 3 m, kétirányú forgalom esetén minimum 5,5 m széles közlekedési sáv szabadon maradjon.

c) Árubemutatásra nem használhatók az épület homlokzata, kerítéselemei kivéve az ajtószárnyra helyezett kirakatszekrényt, és az építéshatósági engedély alapján létesített kirakatszekrényt. A nyílászárók és a nyílászárók zsaluinak, rácsainak igénybevételével történő árubemutatás esetén, a kirakodás mértéke nem haladhatja meg az ajtónyílás(ok) és ablaknyílások(ok) összfelületét, és a közterületből elfoglalt mértéke nem haladhatja meg az ajtó,vagy ablakszárnytól, rácstól, zsalutól számított 20 cm-t .
d) Előtető nem  nyúlhat több, mint 1 m-re a közterületbe.
e) Mozgatható állvány, regálé kihelyezése esetén, ha azt az épület homlokzatától számítva 1 m-es sávon belülre helyezik ki.

f) Az árubemutatásra kihelyezett termék az üzlet, intézmény szakjellegével megegyezik.

g) A járdán a közterület-foglalás a gyalogosforgalmat és a mozgáskorlátozottak járművének forgalmát nem akadályozza.

h) A R. 3. § (1) bekezdés i) pontjában meghatározott kerthelyiségben vagy vendéglátó teraszon vendéglátást kiegészítő berendezésekre közterület-használati engedély (pl. hűtőpult, sörpult, fagylaltgép, grillsütő stb.) csak a Főépítész előzetes véleménye alapján adható ki.
i) A R. 3. § (1) bekezdés i) pontjában meghatározott kerthelyiséget vagy vendéglátó teraszt kialakítani, vagy azt megváltoztatni csak a Tervtanács véleményezése után lehet.

j) Jelen szakasz h) pontjában meghatározott véleményt évenként meg kell kérni, abban az esetben is, ha a kialakítás nem változik.

k) A R. 3. § (1) bekezdés l) pontjában meghatározott fák és zöldterületek védelmét szolgáló berendezéseket elhelyezni, fennmaradását engedélyezni, edényes élődísznövényt  elhelyezni csak a Főkertész és a Főépítész előzetes véleményezése után lehet.

(3) 
A közterület-használat engedélyezéséről szóló határozatban helyszínrajzon pontosan megjelölve, vagy egyéb más módon egyértelműen körülírva kell meghatározni az engedéllyel használható közterületet.

(4)   Árubemutatás céljára ajtószárnyon, ablakszárnyon, azokra szerelt zsalun, rácson, lépcsőn történő árubemutatás esetén az üzlet ajtónyílás(ai) és ablaknyílás(ai) összfelületét meg nem haladó árubemutatás; mozgatható állvány, regálé kihelyezése esetén legfeljebb 3 m2-es területre adható ki közterület-használati engedély. Ajtószárnyra helyezett kirakatszekrény esetén annak felülete, míg mozgatható állvány regálé esetén annak alapterülete adja meg a közterület-használat mértékét.”
7. §

(1) 
A R. 9. §-át megelőző alcím helyébe az alábbi szöveg lép:

„A közterület-használati engedély érvénye”
(2) 
A R. 9. §-a helyébe az alábbi § lép:

„(1) 
A közterület-használati engedély érvényes:

a) Meghatározott idő elteltéig.

b) A közterület-használati engedély visszavonásáig (a 12. §-ban felsorolt, különösen indokolt esetekben).

(2) 
Árubemutatás esetén megadott havi részletfizetés esetén az első hónap elteltét követően amennyiben a jogosult fizetési kötelezettségét az erre irányuló felszólítás ellenére sem teljesíti, a Polgármester a közterület-használati engedélyt határozatával visszavonja.
(3) 
A közterület-használati engedélyt a Polgármester visszavonja, ha a közterületen folytatott tevékenységre jogosító okirat érvénye megszűnik.

(4) 
A közterület-használati engedély másra át nem ruházható, harmadik személynek tovább nem adható.

(5) 
A kérelmező köteles az általa használt közterületet – tevékenységtől függően a környékét is – tisztántartani, a közterület-használati engedély megszűnésekor – eltérő megállapodás hiányában – eredeti állapotában az arra jogosult rendelkezésére bocsátani, és az esetlegesen okozott kárt egy összegben megtéríteni. Az eltérő megállapodás megkötésére a polgármester jogosult.”
8. §

(1) 
A R. 10. § (2) bekezdése hatályát veszti és (1) bekezdése helyébe az alábbi bekezdés lép:
„A kérelmező a közterület használatáért - e rendeletben szabályozottak szerinti eltérésekkel – közterület-használati díjat, a közterület-használati engedély kiadására irányuló eljárásért eljárási díjat (továbbiakban: eljárási díj) köteles fizetni.”
(2) A R. 10. § (4) bekezdése kiegészül egy új e) ponttal: „amennyiben a kérelmező a közterület-használati engedély kiadását a kérelem benyújtását követő 30 napon belüli kezdő időponttal kéri, az egyébként irányadó díj 125 %-a fizetendő.”
(3) A R. 10.. § (5) bekezdése helyébe az alábbi bekezdés lép:

a) „A közterület-használati díjat a közterület-használat engedélyezéséről szóló határozat jogerőre emelkedését követő 8 napon belül egy összegben köteles kiegyenlíteni a kérelmező, kivéve az árubemutatás bármely esetét, ebben az esetben havi részletfizetés kérhető, amennyiben a közterület-használó az első alkalommal az igénylés időpontjától számított következő év január 31-ig, ezt követően tárgyév február 1-től következő év január 31-ig terjedő időtartamra (azaz 12 hónapra) kér közterület-használati engedélyt. Részletfizetés igénylése esetén a rendelet 1. sz. mellékletében meghatározott *-gal jelölt fizetési kedvezmény nem alkalmazható.”
A közterület-használati engedély igazolja a közterület-használati díj (részletfizetés esetén az első havi díj) megfizetését, ezért az csak a közterület-használati díj teljes összegének megfizetése, részletfizetés engedélyezése esetén az első havi részlet megfizetése után adható ki. 
b) az eljárási díj megfizetése a Polgármesteri Hivatal költségvetési elszámolási számlájára történő eredeti postai vagy banki átutalás útján történhet; a postai csekkszelvényt vagy az átutalás megtörténtét igazoló bank által kiadott bizonylat eredeti példányát kérelmező a közterület-használat iránti kérelemhez mellékelni köteles. Az eljárási díj megfizetésének elmulasztása esetén a Ket. 31. § (3) bekezdését kell megfelelően alkalmazni.”
9. §

(1) 

A R. 12. § (1)-(4) bekezdései helyébe az alábbi bekezdések lépnek:

(1) „A Polgármester a közterület-használati engedélyt határozatával visszavonja, és a jogosultat a közterület-használat megszüntetésére kötelezi, amennyiben a közterület vagy annak műtárgyai, vagy az érintett területtel határos ingatlanon mások életét vagy testi épségét veszélyeztető helyzet elhárítása szükségessé teszi (közterület-használat közérdekből történő megszüntetése)

a) A közterület-használat közérdekből történt megszüntetése esetén a terület kiürítésére, illetőleg azon lévő felépítmény lebontására a Polgármester halasztást engedélyezhet. Ennek határidejét a kérelmező kérelmére máshol kijelölendő közterület elfoglalásának, illetőleg a felépítmény használatbavételi engedélye kiadásának időpontjában állapíthatja meg.

b) Mások életét vagy testi épségét közvetlenül veszélyeztető helyzet elhárítása szükségessége esetén a terület kiürítésére, illetőleg azon lévő felépítmény lebontására halasztás nem adható.

(2) A polgármester a közterület-használati engedélyt határozatával visszavonhatja, és a jogosultat a közterület-használat megszüntetésére kötelezheti ha:

a)
a használó a közterületet nem a közterület-használati engedélyben engedélyezett célra és módon vagy a jelen rendeletben foglalt előírások megsértésével használja,

b)
a közterület használója a zajrendeletben foglaltakat 1 éven belül második alkalommal is megszegi.

c)
részletfizetés esetén a részletfizetési kötelezettségével késedelembe esik.
(3) Ha a használó a közterületet a közterület-használati engedélyben foglaltaktól eltérő mértékben, célra vagy módon, vagy érvényes közterület-használati engedély nélkül használja, 

a) amennyiben a közterület-használati díj kiszámítására az 1. sz. mellékletben *-gal jelölt kedvezmény alkalmazandó, közterület-használati engedélyt ugyanolyan célú használatra, a szabálytalan használat megállapítását követő év végéig, csak teljes áron, a kedvezmény alkalmazása nélkül kaphat.

b) egyéb esetekben közterület-használati engedélyt ugyanolyan célú használatra, a szabálytalan használat megállapítását követő év végéig csak az 1. sz. mellékletben meghatározott díj 150%-ának megfelelő összegű közterület-használati díj ellenében kaphat.
(4) A használó a közterület-használati engedély bármely okból történt megszűnése vagy visszavonása esetén - eltérő megállapodás hiányában - köteles a köz​területet minden kártérítési igény nélkül a hatóság által előírt módon helyreállítani. Ellenkező esetben a tulajdonos a közterület használójának terhére és veszélyére állítja helyre a köz​terü​letet.”
(2) 
A R. 13. § helyébe az alábbi § lép:


„A közterület-használati engedélyhez kötött, de engedély nélküli közterület-használat esetén a használó a Polgármester, vagy a közterület-felügyelet felhívására köteles a használatot megszüntetni és a közterület eredeti állapotát a saját költségére – minden kártalanítási igény nélkül – helyreállítani. Az engedély nélküli közterület-használat esetén az észlelés napjára az 1. sz. melléklet szerint irányadó napi díjtétel ötszörösének megfelelő összeget (havidíj esetén az irányadó havidíj 5/30-ad részét), de legalább 20.000 Ft-ot (amennyiben az adott közterület-használat engedély-köteles, de ingyenes, 5.000 Ft-ot, amennyiben az adott közterület-használat tiltott, 30.000 Ft-ot) kell közterület-használati díjként megfizetni minden olyan nap után, amikor az ellenőrző hatóság engedély nélküli közterület-használatot észlel. 
(4) Engedély nélküli közterület-használat esetén, vagy a közterület-használati engedélyben kikötött feltételektől eltérő használat esetén, a Polgármesteri Hivatal Közterület-felügyelete a közterületre kihelyezett tárgyat, anyagot, létesítményt, felépítményt, reklámtáblát stb. felszólítás nélkül a kihelyező (tulajdonos) költségére és veszélyére azonnal elszállíttathatja, ha az a közterület eredeti funkció szerinti használatát jelentős mértékben korlátozza.

(5) Aki jelen rendelet 2. § (1) és (11) bekezdéseiben, 4. § (1), (2) és (13) bekezdéseiben, 6. § (6), (7) és (8) bekezdéseiben, 9. § (4) bekezdésében, 10. § (2) bekezdésében foglaltakat megszegi, szabálysértést követ el. A szabálysértés elkövetője harmincezer forintig terjedő pénzbírsággal sújtható. A szabálysértés tetten ért elkövetőjét a közterület-felügyelő háromezer forinttól húszezer forintig terjedő helyszíni bírsággal sújthatja.”
10. §

(1) 
A R. 14. § (2) bekezdése helyébe az alábbi bekezdés lép:

 
„(2) Ha a jármű hatósági engedélye és jelzése nem érvényes, vagy csupán azért minősül üzemképtelennek, mert hatósági engedéllyel és jelzéssel nem rendelkezik, a közterületen közterület-használati engedély nélkül a KRESZ 59. § (3) bekezdésében meghatározott időtartamon túl nem tárolható.”
(2) 
A R. 14. § (3) bekezdés d) pontja helyébe az alábbi pont lép:

„d) a c) pont szerinti esetben a közlekedési nyilvántartásból le kell kérdezni a jármű  Hivatal közterület-használati engedélyek kiadását intéző szervezeti egységét.”
11. §

(1) 
A R. 16. § 1. és 5. pontja helyébe az alábbi pontok lépnek:

„1. Közterület: közhasználatra szolgáló minden olyan állami vagy önkormányzati tulajdonban álló földterület, amelyet a rendeltetésének megfelelően bárki használhat, és az ingatlan-nyilvántartás ekként tart nyilván. Egyéb ingatlanoknak a közhasználat céljára átadott területrészére - az erről szóló külön szerződésben foglaltak keretei között - a közterületre vonatkozó rendelkezéseket kell alkalmazni. Közterület rendeltetése különösen: a közlekedés biztosítása (utak, terek), a pihenő és emlékhelyek kialakítása (parkok, köztéri szobrok stb.), a közművek elhelyezése.

5. Mozgatható állvány, regálé: Olyan mozgatható, árubemutatásra szolgáló eszköz (vitrin, szabadpolc, próbababa, festőállvány stb.), melynek mérete a rá helyezett termékekkel együtt nem haladhatja meg a 100/100/180 cm-es, vagy az 50/200/180 cm-es (mélység, szélesség, magasság) nagyságot, kivéve a jelen rendelet 3. § (3) bekezdés b) pontjában foglaltakat.”
(2) 
A R. 16. §-a az alábbi 13. ponttal egészül ki:

„13. Megállító tábla: a két hirdetési oldalú, lábakon önállóan megálló, bármikor elmozdítható táblák.”
(3) 
A R. 1. sz. mellékletének 11. pontjának megnevezése az alábbira változik:


„alkalmi és mozgó árusítás (Polgármester egyedi közterület-használati engedélye alapján, rendezvényhez kapcsolódóan, helykijelölés szerint)”
(4) 
A R. 1. sz. mellékletének 15. pontjának megnevezése az alábbira változik:

„utcai zenélés, éneklés, bűvészmutatvány, cirkusztevékenység (eseti közterület-használati engedély szerint, de legalább ezekkel a díjtételekkel)”
(5) 
A R. 1. sz. mellékletének 16. pont a) pontjának megnevezése az alábbira változik:

„a)   Üzleti célú művészeti tevékenység  (eseti közterület-használati engedély szerint, de legalább ezekkel a díjtételekkel) *”

(6) 
A R. 1. sz. mellékletének 17. pontjának megnevezése az alábbira változik:

„saját kertben termelt gyümölcs-, zöldség- és virágárusítás (eseti közterület-használati engedély, helykijelölés szerint)”
(7) 
A R. 1. sz. mellékletének 18. pontjának megnevezése az alábbira változik:
„film és televízió felvétel, üzleti célú fénykép és reklámfotó készítés (eseti közterület-használati engedély szerint, de legalább ezekkel a díjtételekkel)”
(8) 
A R. 1. sz. mellékletének 25. pont a) pontjának megnevezése az alábbira változik:

„kiállítás, vásár (eseti közterület-használati engedély szerint)”
(9)     
A R. 1. sz. mellékletben  szereplő „Amennyiben a közterület használati engedélyt kérelmező soron kívül igényli (30 napon belül), akkor fenti tarifák háromszorosa alkalmazható közterület használati díjként.” mondat törlésre kerül. 
(10) 
A R. 1. sz. mellékletének díjkedvezményre vonatkozó táblázatának helyébe az alábbi táblázat lép: 

	„Időszak
	Szorzó

	1,2 hónapra kiadott közterület-használati engedély esetében
	100 %

	3-5 hónapra kiadott közterület-használati engedély esetében
	85 %

	6 hónapra kiadott közterület-használati engedély esetében 
	65%

	7-8 hónapra kiadott közterület-használati engedély esetében
	60 %

	9-10 hónapra kiadott közterület-használati engedély esetében
	57 %

	11-12 hónapra kiadott közterület-használati engedély esetében
	54 %”


12. §

(1) 
E rendelet 2009. február 20. napján lép hatályba, rendelkezéseit az ezt követően indult ügyekben kell alkalmazni.

(2) 
A R. hatályba lépést megelőző rendelkezései alapján megkötött közterület-használati megállapodások vonatkozásában – azok időtartamának lejártáig – a R. hatályba lépést megelőző rendelkezései alkalmazandók. 
(3)
E rendelet a belső piaci szolgáltatásokról szóló, az Európai Parlament és a Tanács  
2006/123/EK irányelvnek való megfelelést szolgálja.
(4) 
A rendelet kihirdetéséről a jegyző gondoskodik.

Szentendre, 2009. február 12.

dr. Dietz Ferenc
dr. Molnár Ildikó 


polgármester                      
jegyző

Záradék:

A rendelet 2009. február 18-án kihirdetésre került.






dr. Molnár Ildikó


jegyző

